CELEX: 32014D0426
Language: sk
Date: 2014-07-01 00:00:00
Title: 2014/426/EÚ: Rozhodnutie Komisie z  1. júla 2014 , ktorým sa Spojenému kráľovstvu povoľuje odchýliť sa od niektorých spoločných pravidiel v oblasti bezpečnosti letectva podľa článku 14 ods. 6 nariadenia Európskeho parlamentu a Rady (ES) č. 216/2008 [oznámené pod číslom C(2014) 4355]  Text s významom pre EHP

3.7.2014   
            
            
               SK
            
            
               Úradný vestník Európskej únie
            
            
               L 196/35
            
         ROZHODNUTIE KOMISIE
   z 1. júla 2014,
   ktorým sa Spojenému kráľovstvu povoľuje odchýliť sa od niektorých spoločných pravidiel v oblasti bezpečnosti letectva podľa článku 14 ods. 6 nariadenia Európskeho parlamentu a Rady (ES) č. 216/2008
   
      
         [oznámené pod číslom C(2014) 4355]
      
   
   (Text s významom pre EHP)
   
      (2014/426/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 14 ods. 7,
   keďže:
   
               (1)
            
            
               Spojené kráľovstvo oznámilo svoj úmysel udeliť povolenie, ktorým sa odchyľuje od spoločných pravidiel v oblasti bezpečnosti letectva uvedených v nariadení Komisie (EÚ) č. 1178/2011 (2). Podľa článku 14 ods. 7 nariadenia (ES) č. 216/2008 Komisia posúdila potrebu navrhovanej odchýlky a úroveň ochrany, ktorá z nej vyplýva, na základe odporúčania Európskej agentúry pre bezpečnosť letectva (ďalej len „agentúra“).
            
         
               (2)
            
            
               Navrhovaná odchýlka, ktorú Spojené kráľovstvo oznámilo 2. augusta 2013, sa týka prevodu existujúcich národných preukazov spôsobilosti pilotov vetroňov podľa článku 4 ods. 2 a 3 nariadenia (EÚ) č. 1178/2011. Spojené kráľovstvo uviedlo, že výnimka je potrebná preto, aby sa držiteľom akéhokoľvek zákonom nepredpísaného kvalifikačného dokumentu vydaného Britskou asociáciou bezmotorového lietania (BGA) mohol, v súlade so správou o prevode vypracovanou po porade s agentúrou v súlade s článkom 4 nariadenia (EÚ) č. 1178/2011, potvrdiť súlad s príslušnými časťami prílohy I k nariadeniu (EÚ) č. 1178/2011. Výnimka by umožnila Spojenému kráľovstvu vydávať držiteľom takýchto kvalifikačných dokumentov rovnocenné preukazy spôsobilosti podľa časti FCL LAPL(S) alebo SPL, ako aj osvedčenia inštruktora a osvedčenia examinátora.
            
         
               (3)
            
            
               Spojené kráľovstvo takisto uviedlo dôvody preukazujúce, že v prípade udelenia navrhovanej výnimky by sa dosiahla rovnaká úroveň ochrany. Na základe odporúčania agentúry vydaného 8. októbra 2013 Komisia dospela k záveru, že navrhovaná výnimka by poskytovala úroveň ochrany rovnocennú s tou, ktorá sa dosiahne prostredníctvom uplatňovania spoločných pravidiel bezpečnosti letectva, ak sú splnené určité podmienky.
            
         
               (4)
            
            
               V súlade s článkom 14 ods. 7 nariadenia (ES) č. 216/2008 rozhodnutie Komisie o tom, že členský štát môže udeliť navrhovanú odchýlku, musí byť oznámené všetkým členským štátom, ktoré budú takisto oprávnené uplatňovať dané opatrenie. Toto rozhodnutie by preto malo byť určené všetkým členským štátom. Opis tejto výnimky, ako aj k nej pripojené podmienky by mali ostatným členským štátom umožniť uplatňovať uvedené opatrenie, ak sa nachádzajú v rovnakej situácii, a to bez toho, aby si to vyžadovalo ďalšie rozhodnutie Komisie. Na tieto účely a vzhľadom na to, že uvedená správa o prevode nie je verejne dostupná, by ju Spojené kráľovstvo malo sprístupniť ostatným členským štátom na základe ich žiadosti. Okrem toho by si členské štáty mali vymieňať informácie o uplatňovaní tohto opatrenia v prípade, že ho uplatňujú, a to v súlade s článkom 15 ods. 1 nariadenia (ES) č. 216/2008, keďže toto uplatňovanie môže mať vplyv aj mimo členských štátov, ktoré výnimku udelia.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Výboru Európskej agentúry pre bezpečnosť letectva,
            
         PRIJALA TOTO ROZHODNUTIE:
   Článok 1
   Spojené kráľovstvo môže udeľovať schválenia odchylné od článku 4 ods. 2 a 3 nariadenia (EÚ) č. 1178/2011 a namiesto toho uplatňovať pravidlá stanovené v oddiele 1 prílohy k tomuto rozhodnutiu, za predpokladu splnenia podmienok stanovených v oddiele 2 uvedenej prílohy.
   Článok 2
   Všetky členské štáty sú oprávnené uplatňovať opatrenie uvedené v článku 1. Spojené kráľovstvo sprístupní správu o prevode podľa článku 4 ods. 4 a 5 nariadenia (EÚ) č. 1178/2011 iným členským štátom, ktoré chcú uplatniť toto opatrenie, na základe ich žiadosti. Členské štáty, ktoré uplatňujú toto opatrenie, to oznámia Komisii, agentúre a národným leteckým orgánom.
   Článok 3
   Toto rozhodnutie je určené členským štátom.
   
      V Bruseli 1. júla 2014
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 79, 19.3.2008, s. 1.
   
      (2)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1.).
   
      PRÍLOHA
      Výnimka Spojeného kráľovstva z uplatňovania nariadenia (EÚ) č. 1178/2011 v súvislosti s prevodom národných kvalifikácií na vetrone
      OPIS VÝNIMKY
      Odchylne od článku 4 ods. 2 a 3 nariadenia (EÚ) č. 1178/2011 môže Spojené kráľovstvo schváliť prevod národných kvalifikácií na vetrone a kvalifikácií inštruktora a examinátora vydaných vnútroštátnou asociáciou alebo organizáciou na preukaz spôsobilosti LAPL(S) alebo SPL podľa časti FCL a súvisiace kvalifikácie a osvedčenia, a to na základe podmienok uvedených v správe o prevode vypracovanej na tento účel v súlade s článkom 4 ods. 4 a 5 uvedeného nariadenia.
      PODMIENKY PRIPOJENÉ K ŽIADOSTI O VÝNIMKU
      Táto výnimka sa vzťahuje na držiteľov kvalifikácií na vetrone vydaných Britskou asociáciou bezmotorového lietania (BGA) do 8. apríla 2015 v súlade s vnútroštátnymi právnymi predpismi. Napriek tomu, že tieto kvalifikácie sa nepovažujú za preukazy spôsobilosti v zmysle nariadenia (EÚ) č. 1178/2011, zaobchádza sa s nimi tak a prevedú sa na preukazy spôsobilosti a osvedčenia podľa časti FCL v súlade so správou o prevode uvedenou v oddiele 1.